## dachser_inteligent_logistics

Tlačová správa V Bratislave, 11. 4. 2022

# **Tržby spoločnosti DACHSER prvýkrát presiahli 7 miliárd eur**

**Rok 2021 bol výnimočný: nárast objemu a vysoké prepravné sadzby priniesli rekordný rast; 78,3-percentný skok v leteckej a námornej preprave.**

Vo finančnom roku 2021 zvýšila spoločnosť DACHSER svoje konsolidované tržby o 26,0 percenta na 7,1 miliardy eur. Po “odbočkách” spôsobených lockdownami v predchádzajúcom roku sa logistický poskytovateľ vrátil na cestu dynamického rastu. Pozitívny výsledok za rok 2021 je spôsobený organickým rastom zásielok a tonáže o 6,3 percenta, resp. o 7,7 percenta na úrovni skupiny. Tento skokový nárast tržieb zaistili aj vysoké ceny prepravy spôsobené nedostatkom nákladných kapacít, s ktorým sa stretávajú všetci dopravcovia.

„Niet pochýb o tom, že rok 2021 bol v mnohých ohľadoch výnimočný a bolo treba prekonať niekoľko extrémnych výziev," hovorí CEO spoločnosti DACHSER Burkhard Eling. „Bol poznačený brexitom, pandémiou COVID-19 a globálnymi dodávateľskými reťazcami, ktoré boli dotlačené až do krajnosti, čo u našich zákazníkov vyvolalo veľkú neistotu. Aj v tejto situácii sa nám podarilo ponúknuť logistické riešenia pri zachovaní vysokej úrovne kvality a služieb. Týmto spôsobom sme posilnili väzby so zákazníkmi a darilo sa aj cielené rozširovanie obchodu, najmä s našimi významnými zákazníkmi. Bol to mimoriadny úspech, naše tímy zo seba museli v ťažkých podmienkach vydať maximum."

Oblasť cestnej logistiky spoločnosti DACHSER, ktorá zahŕňa prepravu a skladovanie priemyselného a spotrebného tovaru (európska logistika) a potravín (potravinárska logistika), zvýšila v roku 2021 svoje tržby o 12,3 % na 4,99 miliardy eur. Potom, čo lockdowny v celej južnej Európe viedli v roku 2020 k poklesu tržieb o 2,2 percenta, predstavuje tento výsledok výrazný nárast – a to aj v porovnaní s rokom 2019, pred pandémiou COVIDu.

Sieť európskej pozemnej prepravy zvýšila svoje tržby o pôsobivých 13,1 percenta na 3,92 miliardy eur. Po niekoľkých rokoch stagnácie sa počet zásielok výrazne zvýšil o 6,8 percenta na 72 miliónov. Tonáž vzrástla ešte viac, o 8,5 percenta na 30 milióna. Všetky regionálne obchodné jednotky – Nemecko, severná a stredná Európa, Francúzsko a Maghreb a Pyrenejský polostrov  – zaznamenali dvojciferný nárast tržieb. Napriek obmedzeniam spojeným s COVID pre reštaurácie a hotely v Nemecku, akvizícia nových zákazníkov zabezpečila, že obchodná línia Food Logistics dosiahla rast tržieb o 9,8 percenta. Prvýkrát tak táto obchodná divízia prekročila hranicu jednej miliardy a dosiahla tržby vo výške 1,07 miliardy eur.

V roku 2021 sa letecká a námorná nákladná preprava vyznačovala narušením dodávateľských reťazcov, nedostatkom prepravnej kapacity a zodpovedajúcimi vysokými sadzbami. V dôsledku tohto vývoja sa sekcii leteckej a námornej logistiky podarilo dosiahnuť rekordný rast tržieb o 78,3 %. Objem odbavených zásielok vzrástol o 9,1 percenta a tonáž poskočila o 20,9 percenta. Jedným z mimoriadnych úspechov bolo ďalšie rozšírenie charterovej leteckej prepravy tovaru na sieť pravidelných prepráv medzi Áziou, Európou a Severnou Amerikou. V roku 2021 spoločnosť DACHSER uskutočnila celkom 230 charterov. „Spoľahlivo dostupná nákladná kapacita dáva zákazníkom istotu pri plánovaní – a to bol kľúč k nášmu úspechu v roku 2021. Okrem toho sme mohli tovar prichádzajúci zo zámoria dodávať priamo do našej vlastnej európskej siete pozemnej prepravy pre distribúciu a doručenie, čo sa ukázalo ako veľmi výhodné," vysvetľuje Eling.

### **Strategické a na budúcnosť zamerané akcie**

Volatilita a rôzne výzvy naďalej formujú trh aj v roku 2022. Vojna na Ukrajine spôsobuje extrémne ľudské utrpenie a zanechá hlboké stopy aj v globálnej ekonomike. Ďalej sú to rekordné náklady na energie a pohonné hmoty, ďalšie prehlbovanie nedostatku vodičov a pretrvávajúce narušenie globálnych dodávateľských reťazcov. To posledné je sčasti spôsobené ďalšími epidémiami COVID-19, ku ktorým došlo nedávno v Číne a Hongkongu. „Musíme sa zmieriť s tým, že nás čaká ďalší rok, v ktorom bude udržanie dodávateľských reťazcov vyžadovať krízové riadenie, flexibilitu a odolnosť," hovorí Eling.

Spoločnosť DACHSER sa však pripravuje aj na budúcnosť a investuje do logistických zariadení, digitálnych technológií a vybavenia. Po investíciách vo výške približne 100 miliónov eur v roku 2021 plánuje spoločnosť vynaložiť približne 200 miliónov eur v roku 2022. „To zahŕňa pilotné projekty, ako je náš plne automatizovaný vysokoregálový sklad v Memmingene. Toto zariadenie, ktoré obsahuje 52 000 paletových miest, bude otvorené v októbri," vysvetľuje Eling. „Súčasne tiež významne investujeme do digitalizácie, ochrany klímy a najmä do našich zamestnancov  – veď logistika je a vždy bude biznis riadený ľuďmi pre ľudí." V roku 2021 prijala spoločnosť DACHSER po celom svete približne 1 000 nových zamestnancov a v súčasnosti absolvuje školenia v pobočkách spoločnosti DACHSER po celom svete prax, približne 2 200 mladých ľudí. Vysoký podiel vlastného kapitálu spoločnosti DACHSER vo výške približne 60 % poskytuje silnú podporu investičnej politike spoločnosti.

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 5 pobočiek, v ktorých pracuje pres 200 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 30 600 ľudí v 399 pobočkách po celom svete. Za rok 2018 zrealizoval cca 83,7 miliónov zásielok s hmotnosťou 41,3 miliónov ton. Celkový obrat koncernu DACHSER v roku 2018 predstavoval 5,6 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**DACHSER Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk